स्त्री प्रकृति की अनुपम कृति है। अतुलनीय। यह बहुरूपा है। उसका व्यक्तित्व बहुआयामी हैं वह एक साथ माँ,बेटी, बहन, बहू, और पत्नी है। उपन्यासकार राजा राऊ ने अपने उपन्यास ‘साँप और रस्सी’ में लिखा है–‘स्त्री भूमि है, वायु है,ध्वनि है, मन की सूक्ष्म परत है,अग्रि है, गीत है, संगीत है, भाव है। स्त्री के विविध–रूपों से साहित्य भरा पड़ा है। माँ,बेटी,प्रेयसी, पत्नी को लेकर विभिन्न विधाओं में अनेक रचनाओं का सृजन हुआ है। स्त्री–केंन्द्रित.......लघुकथाओं की संख्या भी कम नहीं हैं! लघुकथाओं में नारी का अलग–अलग कोणों से देखा, परखा और विश्लेषण किया गया है। नारी–विमर्श की लघुकथाओं पर विचार करने से पूर्व स्त्री मानसिकता तथा पुरुषवादी को समझना आवश्यक है। तभी हम स्त्री के विभिन्न पक्षों पर निष्पक्ष रूप से विचार कर पाएँगे।